ASIAN เชื่อครึ่งหลังปี 64 ธุรกิจอาหารสัตว์เลี้ยงโตต่อ หนุนรายได้ทั้งปีเข้าเป้า 10%
ASIAN กวาดรายได้ครึ่งปีแรกกว่า 2.5 พันลบ. พร้อมปักธงรายได้ปีนี้ 9.4 พันลบ. โต 10% รับธุรกิจอาหารสัตว์เลี้ยง-อาหารแช่แข็งหนุน
ASIAN กวาดรายได้ครึ่งปีแรกกว่า 2.5 พันลบ. พร้อมปักธงรายได้ปีนี้ 9.4 พันลบ. โต 10% รับธุรกิจอาหารสัตว์เลี้ยง-อาหารแช่แข็งหนุน
14 ส.ค. 2564

นายเอกกมล ประสพผลสุจริต ประธานเจ้าหน้าที่บริหารสายการเงิน บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN เปิดเผยข้อมูลภาพรวมของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 13 ส.ค.2564 ว่า งวดไตรมาส 2/2564 บริษัทมีรายได้จากการขายและบริการอยู่ที่ 2,501 ล้านบาท เพิ่มขึ้น 24.47% เทียบกับปีก่อนหน้ารายได้จากการขายและบริการอยู่ที่ 2,005 ล้านบาท จากยอดขายของกลุ่มธุรกิจอาหารแช่เยือกแข็งเติบโตสูงสุดและธุรกิจอาหารสัตว์เลี้ยงเติบโตแข็งแกร่งอย่างต่อเนื่อง
ขณะที่กำไรขั้นต้นทำสถิติสูงสุดอยู่ที่  521 ล้านบาท เพิ่มขึ้น 143 ล้านบาท เมื่อเทียบกับงวดเดียวกันของปีก่อนอยู่ที่ 378 ล้านบาท คิดเป็นอัตรากำไรขั้นต้นที่ 20.8% ซึ่งทำสถิติสูงสุดนับตั้งแต่เริ่มดำเนินกิจการ เทียบกับงวดเดียวกันของปีก่อนที่มีอัตรากำไรขั้นต้นอยู่ที่ 18.9% โดยอัตรากำไรขั้นต้นรวมเพิ่มขึ้นจากยอดขายกลุ่มอาหารสัตว์เลี้ยงและอาหารแช่เยือกแข็ง รวมทั้ง ได้รับปัจจัยบวกจากเงินบาทที่อ่อนค่าลงเมื่อเทียบกับเงินเหรียญสหรัฐ และจากยอดขายกลุ่มอาหารกุ้งเพิ่มขึ้นในกลุ่มผลิตภัณฑ์อาหารสัตว์น้ำ
ส่วนผลประกอบการในงวดครึ่งปีแรก มีกำไรสุทธิรวม 508 ล้านบาท เพิ่มขึ้น 103 ล้านบาท หรือ 25.5% เมื่อเทียบกับช่วงเดียวกันของปีก่อน ที่มีกำไรสุทธิ 405 ล้านบาท และมีรายได้จากการขายรวม 4,596 ล้านบาท เพิ่มขึ้นจากช่วงเดียวกันของปีก่อนราว 605 ล้านบาท หรือ 15.16%
สำหรับภาพรวมในปี 2564 บริษัทฯ ตั้งเป้ารายได้ปี 2564 เติบโตไม่น้อยกว่า 10% หรือ 9.4 พันล้านบาท จากธุรกิจอาหารสัตว์เลี้ยงที่มีการเติบโตอย่างต่อเนื่อง โดยคาดการณ์ในปีนี้จะมีรายได้จากธุรกิจอาหารสัตว์เลี้ยงประมาณ 3.8 พันล้านบาท เติบโต 10% จากปีก่อน ส่วนธุรกิจทูน่าคาดว่ายอดขายจะอยู่ที่ 1 พันล้านบาท ลดลง 10% จากปีก่อน เนื่องจากการขาดแคลนแรงงานและตู้คอนเทนเนอร์ ขณะที่ธุรกิจสัตว์น้ำนั้นได้รับประโยนช์จากการที่มีส่วนแบ่งทางการตลาดเพิ่มขึ้นทำให้คาดว่าจะทำรายได้ปีนี้ราว 1.5 พันล้านบาท เติบโตไม่ต่ำกว่า 10% ด้านธุรกิจอาหารแช่แข็ง (Frozen Food Business) ซึ่งเติบโตค่อนข้างดีในไตรมาส 2/64 และเห็นการเติบโตในครึ่งปีหลังอย่างต่อเนื่องจึงคาดว่าปีนี้จะมีรายได้อยู่ที่ 3.3 พันล้านบาท
ส่วนงบลงทุนในปีนี้ตั้งไว้ที่ 400 ล้านบาท แบ่งเป็นการเพิ่มกำลังการผลิตในธุรกิจอาหารสัตว์เลี้ยงและอาหารทะเลแช่แข็ง 300 ล้านบาท, การปรับปรุงระบบงาน 30 ล้านบาท และส่วนที่เหลือใช้สำหรับการปรับปรุงประสิทธิภาพการปฏิบัติงานภายใน (Internal Operation Process)